
Byrkije reinbeitedistrikt v/ Tor Enok Larsen

8690 Hattfjelldal

2006/1457  ART-VI-KMV
23.02.2006
Fellingstillatelse på gaupe - Byrkije reinbeitedistrikt - Nordland fylke
Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om fellingstillatelse på en gaupe innenfor vinterbeiteområdet til Byrkije reinbeitedistrikt i Hattfjelldal kommune i Nordland. 
Bakgrunn

Fylkesmannen i Nordland ga i brev av 10. februar 2006 tilsagn om midler til intensiv gjeting av rein innenfor Byrkije reinbeitedistrikt. Bakgrunnen var tap av rein til rovvilt i distriktet. I telefonsamtaler med leder i distriktet i uke 7-8 ble det opplyst at det var ønskelig med fellingstillatelse på gaupe i området, da intensiv gjeting ikke hadde gitt det ønskede resultatet. 
Direktoratets vurdering

Lovgrunnlaget:

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) 

§ 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, hvor det fremgår: 

Viltloven § 12 (Fellingstillatelse for å forhindre at rovvilt gjør skade):

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Rovviltforskriften § 1 (Formål):

Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensyn til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og for de ulike rovviltarter.

Forskriften skal sikre en forvaltning som vektlegger forutsigbarhet og lokal medvirkning. 

Rovviltforskriften § 3 (Nasjonale bestandsmål og bestandsovervåking): 

I Norge skal det årlig være 65 ynglinger av gaupe, 39 ynglinger av jerv og 15 ynglinger av bjørn.(…) 

Nasjonalt overvåkingsprogram for rovvilt skal gi data om status og utvikling i rovvilt​bestandene, herunder også beskrive det antall årlige ynglinger som er dokumentert i regionene. Metodikk, datagrunnlag og resultater skal være offentlig tilgjengelig.

Rovviltforskriften § 13 (Direktoratet for naturforvaltnings myndighet til å fatte vedtak om felling og jakt):


Direktoratet for naturforvaltning kan fatte vedtak om skadefelling, kvote for betinget skadefelling, kvote for lisensfelling av gaupe, jerv, bjørn og ulv eller kvotejakt på gaupe av eget tiltak eller etter søknad. Direktoratet kan fatte slike vedtak også der bestanden ligger under det fastsatte bestandsmålet for en region eller for landet. Det er et vilkår at slik felling eller jakt ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning, jf. forskriften § 1 og § 6. (…) 

Det vises også til St.meld. nr. 15 (2003-2004) Rovvilt i norsk natur og Stortingets behandling av denne, jf. Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for gaupe er etter behandlingen av St.meld. nr. 15 (2003-2004) fastsatt til 65 årlige ynglinger, jf. Innst. S. nr. 174 (2003-2004) og rovviltforskriften § 3. 

Det nasjonale bestandsmålet er videre fordelt på åtte forvaltningsregioner for rovvilt, jf. rovviltforskriften § 4. I region 7 - Nordland er det fastsatt et bestandsmål på 10 årlige ynglinger av gaupe.

Gaupe er en jaktbar art, men også denne er fåtallig, og krever forvaltningsmessige tiltak for å sikre overlevelsen. Dette innebærer at målsettingen om en bærekraftig forvaltning er et overordnet hensyn ved forvaltningen av gaupe. Samtidig er det slik at rovvilt volder skade på næringsutøvelse, primært bufe- og tamreinnæring, samt på andre samfunnsinteresser. For blant annet å forhindre skade på bufe eller tamrein kan rovvilt felles med hjemmel i unntaksbestemmelsene i viltloven, herunder § 12. 
Det er imidlertid et ufravikelig vilkår at forvaltningen av rovvilt ikke må true bestandens overlevelse. Dette er også vektlagt av Stortinget, jf. Innst.S.nr.174 (2003-2004). 
Om bestandssituasjonen for gaupe og kvotejakt:

I rapport fra Norsk institutt for naturforskning (NINA); "Minimum antall familiegrupper, bestandsestimat og bestandsutvikling for gaupe i Norge i 2005" (Rapport 79), fremgår minimum antall familiegrupper av gaupe før jakt i de ulike forvaltningsregionene de tre siste år, samt gjennomsnittet for de tre siste år. I region 7 - Nordland er gjennomsnittet for de tre siste år 4 ynglinger, og bestandsmålet på 10 årlige ynglinger er følgelig ikke nådd. 
Direktoratet konstaterer at gaupebestanden i region 7 i dag er betydelig under det nasjonale målet fastsatt for regionen, jf. rovviltforskriften § 4. Bestanden i denne regionen har heller ikke hatt den positive bestandsutviklingen som flere av regionene lenger sør. Årene 2003, 2004 og 2005 er det registrert henholdsvis 46, 44 og 56 ynglinger av gaupe på landsbasis, og det har vært en 20 – 25 % økning i antall familiegrupper fra 2004 til 2005. Det nasjonale bestandsmålet for gaupe er etter behandlingen av St.meld. nr. 15 (2003-2004) fastsatt til 65 årlige ynglinger, jf. Innst. S. nr. 174 (2003-2004) og rovviltforskriften § 3. 

Direktoratet gjorde 25. januar 2006 en vurdering om det skulle iverksettes kvotejakt på gaupe i region 7 i 2006. Direktoratet skal vurdere bruk av sin myndighet der nemndene etter forskriften § 11, jf. § 7 ikke har myndighet. Hovedregelen er at kvotejakt på gaupe ikke skal gjennomføres dersom bestandsmålet i region ikke er nådd. I enkelte tilfeller kan det imidlertid være nødvendig eller hensiktmessig å gi mulighet for en begrenset jakt i nærmere fastsatte deler av en region selv om bestandsmålet ikke er nådd. Ut fra en totalvurdering anså direktoratet det ikke for aktuelt å fastsette kvote for jakt på gaupe i region 7 i 2006. Direktoratet la til grunn at fortsatt bestandsvekst og bedre måloppnåelse i regionen forutsetter en ytterst varsom beskatning av gaupebestanden. 

Om skadefelling av gaupe: 
Ifølge rovviltforskriften § 13 kan direktoratet fatte vedtak om skadefelling av gaupe. Det er et vilkår at slik felling ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning. Direktoratet anser at felling av ei gaupe ikke vil sette bestandens overlevelse i fare. Imidlertid skal det også gjøres en vurdering av blant annet skadenes omfang og utvikling, og potensialet for framtidige skader. 

Om skadesituasjonen og forebyggende tiltak:

På grunn av beitesituasjonen i området går reinen spredt over et større skogkledd område. Dette gjør at distriktet for tiden ikke har full kontroll over flokken. For ikke å uroe reinen unødig gjennomføres kun kantgjeting i området. Det er likevel funnet dokumenterte rovviltskader i flokken. Siden nyttår er det dokumentert 9 rein drept av rovvilt i distriktet (5 gaupe, 3 fredet rovvilt, 1 jerv).

På denne bakgrunnen ga Fylkesmannen i Nordland midler til intensiv gjeting av rein for å forebygge ytterligere tap den 10. februar 2006. Dette har imidlertid ikke gitt det ønskede resultat, og distriktet melder om fortsatt uro i flokken, spor etter gaupe og dokumenterte gaupeskader. 

Skadefellingstillatelse er et virkemiddel for å avhjelpe akutte skadesituasjoner som kan oppstå. Direktoratet har vurdert det dokumenterte skadeomfanget og vurderer også at potensialet for framtidige skader er betydelig. Reindrift er basert på bruk av utmarksbeitene hele året, og potensialet for et betydelig skadeomfang er derfor stort når en skadevoldende gaupe oppholder seg i et reinbeiteområde over tid. I tillegg kommer uheldige effekter ved forstyrrelser og jaging av reinen. 

Konklusjon

På bakgrunn av en helhetsvurdering av situasjonen pr. dato vurderer direktoratet at det ikke foreligger noen annen tilfredsstillende løsning i det aktuelle området enn felling av den skadevoldende gaupa. Et slikt uttak vurderes ikke å være til skade for gaupebestandens overlevelse. 

Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om fellingstillatelse på en gaupe innenfor vinterbeiteområdet til Byrkije reinbeitedistrikt i Hattfjelldal kommune i Nordland. 
Denne tillatelsen ble gitt muntlig pr tlf til Tor Enok Larsen den 22. februar 2006.

Følgende vilkår er knyttet til iverksettelse av fellingstillatelsen:

1. Fellingstillatelsen gjelder innenfor vinterbeiteområdet til Byrkije reinbeitedistrikt i Hattfjelldal kommune.
2. Byrkije reinbeitedistrikt v/ Tor Enok Larsen er fellingsleder. Fellingslaget består for øvrig av Steinar Sirijord, Alf Tjønna, Bjørn Bråten, Jan Terje Verdalshaug, Thomas Larsen, Aslak Jåma, Bernt Vollan og Jon Åge Tyldum. Kun personer som er innmeldt til direktoratet kan delta på fellingslaget. Alle deltakere i fellingslaget skal være kjent med dette brevets innhold, samt de generelle gjeldende bestemmelser i viltloven, utøvelsesforskriften og rovviltforskriften.

3. Tillatelsen gjelder i tidsrommet 22. februar 2006 – 8. mars 2006.

4. Det er tillatt å bruke skuter for å lokalisere og avdekke spor av gaupe, men bruk av skuter er ikke tillatt brukt under selve fellingen. Nødvendige tillatelser i henhold til motorferdselloven må innhentes fra kommunen.
5. Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av direktoratet den 22. mars 2002, jf. § 15 og 16.

6. Ved eventuelle observasjoner om familiegrupper av gaupe, skal det straks gis melding til Statens naturoppsyn.  

7. Gaupe felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim.

8. Felling eller forsøk på felling av gaupe skal umiddelbart meldes til fylkesmannen og Statens naturoppsyn. Den som feller dyr skal fremvise felt dyr for Statens naturoppsyn for umiddelbar kontroll, merking og prøvetaking av biologisk materiale, og skytter skal kunne påvise fellingssted etter anmodning fra Statens naturoppsyn, politiet eller fylkesmannen. 

9. Dersom gaupe skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk.

10. Fellingsforsøk og felling i henhold til denne tillatelsen kan skje uten hensyn til grunneierretten, jf. viltloven § 35. 

11. Direktoratet kan til enhver tid trekke tilbake fellingstillatelsen. 

Midler til administrasjon og organisering av fellingslag ved førstegangs iverksetting av skadefellingstillatelse på gaupe, jerv, bjørn og ulv kan belastes den årlige bevilgning til forebyggende og konfliktdempende tiltak. Rovviltnemnden vurderer hvilket beløp som årlig skal avsettes til iverksetting av fellingsforsøk i lokal regi. På denne måten kan lokale fellingslag søke om dekning for direkte kostnader ved oppdraget. Det er ikke anledning til å benytte bevilgningen til lønnskostnader m.v. i tilknytning til lokalt organiserte jegere i forbindelse med iverksetting av fellingstillatelser. 
Videre avklaringer vedrørende dette tas opp med Fylkesmannen i Nordland. 

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Terje Bø
Knut Morten Vangen
Seksjonssjef

